คำสั่งสำนักงานตรวจคนเข้าเมืองที่ ๑๙๒/๒๕๖๑เรื่อง กำหนดรายการข้อมูลที่พัก(Accommodation) หรือสถานที่อยู่ในประเทศไทย(Place of stay Thailand) เพื่อให้คนต่างด้าวแจ้งล่วงหน้าโดยวิธีการทางอิเล็กทรอนิกส์[๑] ด้วยเป็นการสมควรกำหนดให้คนต่างด้าวที่จะเข้ามาอยู่ในราชอาณาจักรเป็นการชั่วคราวแจ้งข้อมูลที่พัก(Accommodation) หรือสถานที่อยู่ในประเทศไทย (Place of stay Thailand) ซึ่งคนต่างด้าวจะต้องพักอาศัย ตามมาตรา ๑๘ วรรคสอง แห่งพระราชบัญญัติคนเข้าเมืองพ.ศ. ๒๕๒๒ ซึ่งแก้ไขเพิ่มเติมโดยคำสั่งหัวหน้าคณะรักษาความสงบแห่งชาติ ที่ ๔๒/๒๕๖๐ เรื่อง แก้ไขกฎหมายคนเข้าเมืองเพื่ออำนวยความสะดวกแก่ผู้เดินทางสัญชาติไทยลงวันที่ ๑๓ กันยายน พุทธศักราช ๒๕๖๐ และมาตรา ๓๗ (๒) แห่งพระราชบัญญัติคนเข้าเมือง พ.ศ. ๒๕๒๒ ล่วงหน้าโดยวิธีการทางอิเล็กทรอนิกส์ให้พนักงานเจ้าหน้าที่ตรวจคนเข้าเมืองตรวจสอบข้อมูลล่วงหน้าเพื่อประโยชน์ด้านความปลอดภัยของคนต่างด้าว และการอำนวยความสะดวกในการตรวจอนุญาตให้เข้ามาในราชอาณาจักรอาศัยอำนาจตามระเบียบ ก.ต.ช. ว่าด้วยหลักเกณฑ์การปฏิบัติราชการของผู้บัญชาการในฐานะเป็นอธิบดีหรือแทนผู้บัญชาการตำรวจแห่งชาติพ.ศ. ๒๕๕๑ ลงวันที่ ๒๙ สิงหาคม พ.ศ. ๒๕๕๑ แก้ไขเพิ่มเติมโดยระเบียบ ก.ต.ช.ว่าด้วยหลักเกณฑ์การปฏิบัติราชการของผู้บัญชาการในฐานะเป็นอธิบดีหรือแทนผู้บัญชาการตำรวจแห่งชาติ(ฉบับที่ ๒) พ.ศ. ๒๕๕๕ ลงวันที่ ๑๖ มกราคม พ.ศ. ๒๕๕๕ ประกอบมาตรา ๑๘ วรรคสอง แห่งพระราชบัญญัติคนเข้าเมืองพ.ศ. ๒๕๒๒ ซึ่งแก้ไขเพิ่มเติมโดยคำสั่งหัวหน้าคณะรักษาความสงบแห่งชาติที่ ๔๒/๒๕๖๐เรื่อง แก้ไขกฎหมายคนเข้าเมืองเพื่ออำนวยความสะดวกแก่ผู้เดินทางสัญชาติไทยลงวันที่ ๑๓ กันยายน พุทธศักราช ๒๕๖๐ และมาตรา ๓๗ แห่งพระราชบัญญัติคนเข้าเมืองพ.ศ. ๒๕๒๒ ภายใต้บทบัญญัติมาตรา ๓๕ แห่งพระราชบัญญัติว่าด้วยธุรกรรมทางอิเล็กทรอนิกส์พ.ศ. ๒๕๕๔ มาตรา ๓ และมาตรา ๗ แห่งพระราชกฤษฎีกากำหนดหลักเกณฑ์และวิธีการในการทำธุรกรรมทางอิเล็กทรอนิกส์ภาครัฐพ.ศ. ๒๕๔๙ ซึ่งคณะกรรมการธุรกรรมทางอิเล็กทรอนิกส์ได้มีมติในการประชุมครั้งที่ ๔/๒๕๕๗ เมื่อวันที่ ๒๗ พฤศจิกายน พ.ศ. ๒๕๕๗เห็นชอบนโยบายและแนวปฏิบัติในการรักษาความมั่นคงปลอดภัยด้านสารสนเทศของสำนักงานตรวจคนเข้าเมืองและสำนักงานตรวจคนเข้าเมืองได้มีประกาศ เรื่อง แนวนโยบายและแนวปฏิบัติในการรักษาความมั่นคงปลอดภัยระบบเทคโนโลยีสารสนเทศลงวันที่ ๑๓ มกราคม พ.ศ. ๒๕๕๘ รองรับการดำเนินการธุรกรรมทางอิเล็กทรอนิกส์ภาครัฐจึงกำหนดให้คนต่างด้าวที่จะเดินทางเข้ามาในราชอาณาจักรโดยทางอากาศแจ้งข้อมูลที่พัก(Accommodation) หรือสถานที่อยู่ในประเทศไทย (Place of stay Thailand) ล่วงหน้าโดยวิธีการทางอิเล็กทรอนิกส์ผ่านระบบข้อมูลการตรวจสอบและคัดกรองผู้โดยสารล่วงหน้า ตามนัยข้อ ๒ (๒) (ฌ) แห่งข้อบังคับของคณะกรรมการการบินพลเรือน ฉบับที่๘๗ ว่าด้วยการอำนวยความสะดวกเพื่อการตรวจสอบและคัดกรองผู้โดยสารล่วงหน้า ลงวันที่ ๑๔ ธันวาคม พ.ศ. ๒๕๕๕ และให้เจ้าของหรือผู้จดทะเบียนอากาศยาน หรือผู้ดำเนินการเดินอากาศ จัดเก็บข้อมูลที่พัก (Accommodation) หรือสถานที่อยู่ในประเทศไทย (Place of stay Thailand) ของคนต่างด้าวดังกล่าวทุกเที่ยวบิน ตามมาตรฐาน Platform สำหรับจัดเก็บข้อมูลแนบท้ายคำสั่งนี้ นำส่งทางอิเล็กทรอนิกส์ไปยังระบบการตรวจสอบและคัดกรองผู้โดยสารล่วงหน้า(Advance Passenger Processing System : APPS) เพื่อนำเข้าระบบสารสนเทศตรวจคนเข้าเมือง ตามบัญชีแนบท้ายคำสั่งนี้ ทั้งนี้ ให้ถือว่าคนต่างด้าวได้แจ้งที่พักอาศัยตามกฎหมายแล้วทั้งนี้ตั้งแต่วันที่ ๒๐ ตุลาคม พ.ศ. ๒๕๖๑ เป็นต้นไปสั่ง ณวันที่ ๑๑ ตุลาคม พ.ศ. ๒๕๖๑พลตำรวจตรีสุรเชษฐ์ หักพาลรองผู้บัญชาการตำรวจท่องเที่ยวรักษาราชการแทนผู้บัญชาการสำนักงานตรวจคนเข้าเมือง[เอกสารแนบท้าย]๑.มาตรฐาน Platform สำหรับจัดเก็บข้อมูล(ดูข้อมูลจากภาพกฎหมาย)วิวรรธน์/จัดทำ๓๐ ตุลาคม ๒๕๖๑นุสรา/ตรวจ๑ พฤศจิกายน ๒๕๖๑[๑] ราชกิจจานุเบกษาเล่ม ๑๓๕/ตอนพิเศษ ๒๖๓ ง/หน้า ๒๗/๑๙ ตุลาคม ๒๕๖๑